Чрез

Председателя на Народното събрание

Г-жа Цецка Цачева

До

Министъра на младежта и спорта

г-н Красен Кралев

В Ъ П Р О С

от проф.д-р Вили Лилков и Петър Славов народни представители от

ПГ на Реформаторския блок

На основание чл. 90, ал. 1 от Конституцията на Република България и чл. 92 от Правилника за организацията и дейността на Народното събрание, внасяме въпрос

Относно: **Пропуск в Наредбата за условията и реда за разходване на средствата за финансиране на одобрени проекти на юридически лица с нестопанска цел за дейности за социално отговорно поведение**

**по чл. 10а от Закона за хазарта**

Уважаеми министър Кралев,

Съгласно чл. 10а от Закона за хазарта, организаторите на хазартни игри са длъжни да правят годишни вноски за социално отговорно поведение, които постъпват в бюджета на Държавната комисия по хазарта. Част от тях се предвиждат и разходват за финансиране на проекти на юридически лица с нестопанска цел, определени за осъществяване на общественополезна дейност, за дейности за:

- предпазване на младите хора от хазарт;

- превенция и лечение на хазартна зависимост;

- провеждане на социално отговорна реклама и маркетинг.

Специална наредба, приета от МС на РБ през август 2015 г., определя начина за изразходване на тези средства, както и процедурата за оценка и контрол на изпълнение на финансираните проекти. Прегледът на наредбата показва, че допустимите дейности и критериите за оценка на проектните предложения не дават възможност на спортни клубове и спортни сдружения да кандидатстват и техни проекти да бъдат финансирани за тези цели. Известно е, че спортът е може би най-мощното средство за превенция на зависимости и реклама и гаранция за здравословен начин на живот, поради което считаме, че в наредбата е допуснат сериозен пропуск.

Във връзка с изложеното по-горе, както и във връзка с това, че ал. 4 на чл. 10а от Закона за хазарта предвижда, че наредбата се приема от МС на РБ по предложение на министъра на здравеопазването, министъра на финансите и министъра на младежта и спорта, отправяме към Вас следния въпрос:

*„Участвали ли са представители на ММС и кои в комисията за оценяване и определяне на финансирането на проектните предложения по чл. 10а от Закона за хазарта през 2015г., какъв е размерът на разпределените средства и предвиждате ли да инициирате промени в наредбата по чл. 10а от Закона за хазарта, така че спортът да бъде включен измежду дейностите за предпазване на младите хора от хазарт; за превенция и лечение на хазартна зависимост и провеждане на социално отговорна реклама и маркетинг?“*

София, 31. 08. 2016 г.

проф. д-р Вили Лилков:

Петър Славов:

Народни представители от ПГ на РБ